“กัณฑรา” แนะจังหวะเก็งกำไร 7 หุ้น “แบงก์-ส่งออก-อาหาร”
“กัณฑรา ลดาวัลย์ ณ อยุธยา” มองหุ้นไทยวันนี้ยืนแดนบวกตามตลาดภูมิภาค หลังราคาน้ำมันลด เงินเฟ้อผ่อนคลาย แนะเก็บ 7 หุ้นเด่น กลุ่มแบงก์ KBANK , BBL , SCB , KTB ,TISCO ส่งออก TU และอาหาร M
“กัณฑรา” มองหุ้นไทยวันนี้ยืนแดนบวกตามตลาดภูมิภาค หลังราคาน้ำมันลด เงินเฟ้อผ่อนคลาย แนะจังหวะเก็งกำไร 7 หุ้นเด่น “แบงก์-ส่งออก-อาหาร”
9 ก.ย. 2565

นายกัณฑรา ลดาวัลย์ ณ อยุธยา กรรมการบริหาร บริษัทหลักทรัพย์ ฟินันเซีย ไซรัส จำกัด (มหาชน) เปิดเผยผ่านรายการ “ข่าวหุ้นเจาะตลาด” วันนี้ (9 ก.ย. 65) ว่า ตลาดหุ้นไทยวันนี้มีโอกาสยืนในแดนบวกตามตลาดในภูมิภาค หลังราคาน้ำมันลดลง นักลงทุนคลายกังวลเงินเฟ้อทำให้ตลาดผ่อนคลายมากขึ้น โดยคาดว่าตลาดจะแกว่งไซด์เวย์ออกด้านข้าง หากราคาย่อตัวลงถือว่าเป็นโอกาสการเข้าซื้อเก็งกำไร
สำหรับนักลงทุนที่ยังรอผลการประชุมเฟดในวันที่ 21 ก.ย.65  มองว่า เฟดอาจมีการทบทวนปรับขึ้นอัตราดอกเบี้ยนโยบายในอัตราที่ลดลง หลังเงินเฟ้อเริ่มผ่อนคลายลง หากขึ้นดอกเบี้ยต่ำ หรือเท่ากับตลาดคาดการณ์ก็จะผลดีต่อตลาดหุ้นทั่วโลก โดยปี 2565 มองว่า ดัชนี SET จะเคลื่อนไหวอยู่ในกรอบ 1,670 จุด และปี 2566 มีโอกาสอัพไซด์ขึ้นไปที่ 1,750 จุด
ทั้งนี้ยังมองว่า เศรษฐกิจไทยยังคงเติบโตอย่างต่อเนื่องจาก ปัจจัยบวกนักท่องเที่ยวต่างชาติเข้าไทยมากขึ้น แนะนำ หุ้นกลุ่มธนาคาร แม้ว่าช่วงนี้จะมีฟันด์โฟลว์ไหลออก คาดว่ากลุ่มนี้จะมีขึ้นสลับลงมาบ้าง และจะรีบาวน์กลับขึ้นมาอีกรับดอกเบี้ยขาขึ้น  หุ้นแนะนำ คือ  ธนาคารกสิกรไทย จำกัด (มหาชน) หรือKBANK , ธนาคารกรุงเทพ จำกัด (มหาชน) หรือ BBL , บริษัท เอสซีบี เอกซ์ จำกัด (มหาชน)  หรือ SCB , ธนาคารกรุงไทย จำกัด (มหาชน) หรือ KTB และบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO
รวมทั้งแนะนำหุ้นกลุ่มส่งออก คือ บริษัท ไทยยูเนี่ยน กรุ๊ป จำกัด (มหาชน) หรือ TU  และหุ้นกลุ่มอาหาร คือ บริษัท เอ็มเค เรสโตรองต์ กรุ๊ป จำกัด (มหาชน) หรือ M